Kalle Grünthal

Kalle Grünthal (sündinud 24. veebruaril 1960 Türil) on Eesti poliitik, XIV ja XV Riigikogu liige.

 Elulugu 
Kalle Grünthal lõpetas 1980. aastal Kehtna Sovhoostehnikumi hüdromelioratsiooni erialal.

Pärast tehnikumi lõpetamist töötas kuni ajateenistuseni Nõukogude armees Tõstamaa sovhoosis melioraatorina. Aastatel 1982–1985 oli ta Paide REVis autoremondilukksepp ja aastatel 1985–1991 varustusosakonna juhataja. Aastatel 1991–1993 oli Kalle Grünthal ASi TEK tegevdirektor ja aastatel 1993–1995 ASi Heider tegevdirektor. Aastatel 1995–2005 tegutses ta füüsilisest isikust ettevõtjana, andes õigusabi. Aastatel 2001–2004 õppis Tartu Ülikoolis õigusteadust, kuid ei lõpetanud.Kalle Grünthali lühielulugu. 101 lühielulugu. Riigikogu XIV koosseis seisuga 20. juuni 2019. Tallinn, 2019

Alates 2005. aastast on Kalle Grünthal olnud OÜ Grünthali Reisid, mille tegevusvaldkond on raamatukirjastamine, juhatuse liige. Aastatel 2013–2015 oli ta OÜ Chef Foods jurist, aastatel 2014–2015 Mäo Põllumajandusühistu jurist, 2016. aastal OÜ BeetaGrupp jurist, aastatel 2016–2017 Järvamaa Jahindusklubi direktori kohusetäitja ja 2018–2019 OÜ Lavanderia jurist.

Grünthal oli Pärnu Maakohtu Paide kohtumaja rahvakohtunik aastatel 2011–2019. Türi Jahimeeste Selts MTÜ juhatuse liige oli ta 2001–2022.Kalle Grünthal. inforegister.ee

 Poliitiline tegevus 
Kalle Grünthal oli aastatel 2002–2005 Res Publica liige. 14. märtsist 2017 kuni 18. oktoobrini 2023 oli ta Eesti Konservatiivse Rahvaerakonna liige.

 KOV valimised 
2002. aastal kandideeris Grünthal Paide linna volikogusse Ühendus Vabariigi Eest – Res Publica liikmena, kogus 75 häält ja osutus valituks.	
2005. aastal kandideeris ta Paide linna volikogusse Valimisliidu Isamaa ja Sotsiaaldemokraadid nimekirjas, 22 saadud häälega valituks ei osutunud.
2009. aastal kandideeris ta Paide linna volikogusse Sotsiaaldemokraatliku Erakonna nimekirjas, tema poolt anti 30 häält, millega valituks ei osutunud.
2013. aastal kandideeris Grünthal taas Paide linna volikogusse Sotsiaaldemokraatlik Erakonna nimekirjas, ta kogus 26 häält, millega valituks ei osutunud.
2017. aastal oli Grünthal kandidaat Paide linna volikogusse Eesti Konservatiivse Rahvaerakonna nimekirjas, ta kogus 80 häält, kuid volikogu liikmeks valituks ei osutunud.Kalle Grünthal. Valimiste arhiiv, vaadatud 20. oktoober 2023.

 XIV Riigikogu liikmena 
2019. aasta Riigikogu valimistel kandideeris ta valimisringkonnas nr 8 Eesti Konservatiivse Rahvaerakonna nimekirjas ning sai 740 häält.https://rk2019.valimised.ee/et/voting-result/district-8-voting-result.html Ta ei osutunud valituks. Grünthal asus Riigikogu liikmeks 12. juunil 2019 seoses Riigikogu liikme Jaak Madisoni siirdumisega Euroopa Parlamenti 11. juunil 2019.

2020. aasta augustis seadis Kalle Grünthal koos keskerakondlase Oudekki Loonega kahtluse alla väite, et Valgevenes toimunud hiljutiste presidendivalimiste valimistulemust võltsiti. Kahtluse ajendiks oli materiaalsete tõendite puudumine valimisvõltsimiste osas."Keskerakonna ja EKRE saadikud küsisid peaministrilt kindlamaid tõendeid Valgevene valimispettuse kohta" Delfi, 19. august 2020

19. novembril 2020 esitas Kalle Grünthal Riigikogu istungil parlamendile eelnõu panna 18. aprillil 2021 korraldatavale rahvahääletusele küsimus "Kas president peab olema Eesti rahva poolt valitav?"."EKRE saadik esitas eelnõu presidendi otsevalimiseks" ERR, 19. november 2020

26. detsembril 2020 avaldas Grünthal arvamust, et koroonaviiruse vastu vaktsineerimine on inimeste katsejäneseks seadmine.https://www.facebook.com/kalle.grun.503/posts/875278806582211 2021. aasta kevadel paistis Grünthal silma ka maski mittekandmisega."Mullu kilemantliga end kaitsnud Kalle Grünthal tänavu enam maski ei kanna" ERR, 18. märts 2021 Aprillis 2021 osales ta Riigikogu ees toimunud valitsuse koroonapoliitika vastastel protestidel, kus provotseeris maskivastaste kombel politseinikke ja püüdis neid samal ajal filmida."VIDEO | Kalle Grünthal jagas politseiga Toompeal maid ja uuris, kes on kehtestanud piirangud" Delfi, 9. aprill 2021

21. aprillil 2021 küsis Kalle Grünthal infotunnis peaminister Kaja Kallaselt "Kust sa, lilleke, siia said?"

2021. aasta Eesti presidendivalimistel Riigikogus esitas Grünthal protesti, kuna ta väitis, et Marika Tuus-Lauli (kes tellis luumurru tõttu hääletuskasti Riigikogu ette auto juurde) oli mõjutatud."VIDEO | Grünthal väidab, et Tuus-Lauli mõjutati hääletamisel!" Õhtuleht, 31. august 2021 Vabariigi Valimiskomisjon protesti arvesse ei võtnud ja Grünthal läks kaebusega Riigikohtusse."Kalle Grünthal läks presidendivalimiste kaebusega riigikohtusse" Järva Teataja, 2. september 2021 Ka Riigikohus ei pidanud kaebust põhjendatuks ja jättis selle rahuldamata."Riigikohus jättis presidendivalimiste peale esitatud kaebuse rahuldamata" Riigikohus, 15. september 2021

Oktoobris 2021 keeldus Grünthal Paides koroonatõendi esitamisest kultuurimaja töötajale, viidates isikuandmete kaitse seadusele. Seda intsidenti ta filmis ja jagas sotsiaalmeedias."KOROONATÕENDI NÕUDMISE VIDEO TAGAJÄRG: teatrijuht sai tapmisähvarduse. Kalle Grünthal: ma ei tunne ennast vastutavana" Õhtuleht, 19. oktoober 2021"Kalle Grünthali eilse käitumise tagajärg: üks Paide poliitiline jõud välistas EKRE-ga koostöö" Järva Teataja, 16. oktoober 2021"Kalle Grünthal määris vaktsiinivastastele mett mokale tühja vaidlusega. Paide meer saatis ta seepeale pikalt" Delfi, 16. oktoober 2021

Kalle Grünthal oli üks kahest Riigikogu liikmest, kes 2022. aastal jättis (vaatamata kohalolekule) osalemata Ukrainale toetuse avaldamise hääletuses seoses Venemaa sissetungiga. Kohal olnud 92 Riigikogu liikmest hääletas avalduse poolt 90 saadikut.Riigikogu hääletus Ukraina toetuseks Kalle Grünthal põhjendas hääletamisest kõrvalejäämist raamatukogus viibimisega."Kingo rääkis hääletuse ajal telefoniga, Grünthal oli raamatukogus" Postimees, 14. märts 2022

Märtsis 2022 ähvardas Grünthal esitada hagi Diana Poudeli vastu, kes oli Facebookis nimetanud tema esinemist kremlimeelseks ning Venemaa propagandat edastavaks ning teda ennast topelt lolliks, valeinfo levitajaks ja paanikaõhutajaks."Grünthal ähvardab hagiga: kohtus võib minna tõendamiseks, kas rahvasaadik on topeltloll või mitte" Delfi, 15. märts 2022https://www.dropbox.com/s/a4kux5a3uia60lc/Hagihoiatus.pdf?dl=0 Sama aasta lõpus toodi Kalle Grünthal eraldi välja ka Eesti Ekspressi artiklis kui vene propaganda edasilevitaja."VENEMAA VÕIMSAIM RELV: Kremli propagandat Eestis levitab hästi sissetöötanud võrgustik" Eesti Ekspress, 21. detsember 2022

 XV Riigikogu liikmena 
Ta kandideeris 2023. aasta valimistel Riigikokku, kogus valimisringkonnas nr 8 (Järva- ja Viljandimaa) 1498 häält ning ei osutunud valituks.Valimisringkond nr 8 valimised.ee (andmed seisuga 07.03.2023 19:45) Oma mandaadist loobunud Jaak Madisoni asendusliikmena sai ta siiski parlamenti."Riigikogu koosseisu vahetus toob kaasa asendamiste virvarri" ERR, 3. aprill 2023

Grünthal esitas 2023. aastal politseile kuriteoteate viie riigikohtuniku peale, kuna riigikohtu põhiseaduslikkuse järelevalve kolleegium ei rahuldanud novembris EKRE fraktsiooni 17 liikme kaebust. Kaitsepolitseiamet jättis kriminaalmenetluse alustamata, sest ei pidanud asjaolu, et Kalle Grünthal ei nõustunud kohtuotsusega, sobivaks põhjenduseks."EKRE poliitik tegi enneolematu kuriteoteate" Eesti Ekspress, 24. detsember 2023

Kuluhüvitiste kasutamise skandaal
2023. aasta oktoobris pälvis meedia tähelepanu Grünthali tegevus riigikogu liikme kütusekaardi kasutamisel."Kütusekaardi sihka-sahka: riigikogulase paagis põlevad bensiin ja diisel läbisegi" Äripäev, 10. oktoober 2023"Kütuse-Grünthali uued seiklused. Rahvasaadiku kütusekaardiga tangiti ajal, mil ta istus riigikogu saalis" Eesti Ekspress, 12. oktoober 2023 Keskkriminaalpolitsei algatas selle uurimiseks kriminaalmenetluse omastamist käsitleva paragrahvi järgi."Politsei algatas Grünthali kütusekasutuse suhtes kriminaalmenetluse" ERR, 13. oktoober 2023 Kahtlustuse kohaselt on Kalle Grünthal võimaldanud talle tööalaseks kasutamiseks usaldatud kütusekaarte kasutada enda lähedastel isiklikuks otstarbeks. Kütusekaartidega võidi soetada ligikaudu 3000 euro väärtuses kütust, mis kahtlustuse kohaselt ei pruugi olla seotud tema tööga parlamendis.

Lisaks ilmnes, et Grünthal on saanud üürihüvitist, kuid ei ole kunagi elanud korteris, mida ta väidetavalt üüris."Grünthal kirjutas end võõrasse korterisse elama" Postimees, 18. oktoober 2023

Kuluhüvitiste kasutamise skandaali keskel, 18. oktoobril 2023, teatas Grünthal, et lahkub EKRE-st."Kalle Grünthal andis teada erakonnast väljaastumisest" Järva Teataja, 18. oktoober 2023 Samal päeval visati ta välja ka EKRE Riigikogu fraktsioonist."Erakonnast lahkunud Grünthal visati EKRE fraktsioonist välja" Postimees, 18. oktoober 2023"Grünthal ei lahkunud fraktsioonist omal soovil, vaid heideti välja" ERR, 19. oktoober 2023 Riigikogust ta lahkuda ei plaani."Grünthal riigikogust ei lahku: miks ma peaksin?" ERR, 19. oktoober 2023 2. detsembril 2025 otsustas Riigikogu Grünthalilt ära võtta saadikupuutumatuse, mis lubas tema suhtes kohtumenetluse jätkamist."Riigikogu toetas Grünthalilt saadikupuutumatuse äravõtmist" ERR, 2. detsember 2025

2026. aasta 14. jaanuaril süüdistas Riigiprokuratuur teda omastamises.

 Isikuandmete kaitse rikkumine 
2025. aasta jaanuaris leidis Tallinna Halduskohus, et Kalle Grünthal rikkus selgelt teise isiku (Sotsiaalministeeriumi ametniku) eraelu puutumatust, avaldades Facebookis video, mis sisaldas Grünthali ja ametniku telefonivestlust, kus ametnik oli tuvastatav ja sisaldas tema terviseinfot.

 Puhkus armukesega 
2025. aasta septembris pälvis tähelepanu juhtum, kus Grünthal märkis kuluhüvitiste alla suvise puhkuse Haapsalus asuvas spaahotellis koos naisega, kes ei ole tema seaduslik abikaasa. Väidetavalt käis ta valijatega kohtumas, kuigi kandideerib kohalikel valimistel hoopis Paides."FOTO | Rahvasaadik Grünthal käis kuluhüvitise eest Haapsalus puhkamas koos armukesega" Õhtuleht, 19. september 2025

 Viited 

 Välislingid 
 Lühitutvustus Riigikogu lehel
 Kalle Grünthali lühielulugu. 101 lühielulugu. Riigikogu XIV koosseis seisuga 20. juuni 2019. Tallinn, 2019
 Ekvard Joakit. "Seiklusjutte maalt ja Paidest: jamamagnet Kalle Grünthalit on kummalised sekeldused saatnud aastakümneid" Eesti Ekspress, 18. oktoober 2023

Kategooria:Eesti Konservatiivse Rahvaerakonna poliitikud
Kategooria:XIV Riigikogu liikmed
Kategooria:XV Riigikogu liikmed
Kategooria:Sündinud 1960